മനോജ് കുറൂർ

കവിയും നോവലിസ്റ്റും കഥകളിവാദ്യ കലാകാരനും മലയാളത്തിലെ ഉത്തരാധുനികകവികളിൽ ഒരാളുമാണ് മനോജ് കുറൂർ (ജനനം - 1971). കേരളത്തിന്റെ സാംസ്കാരികചരിത്രത്തിലെ വിവിധഘട്ടങ്ങളെ ആധാരമാക്കി നിലം പൂത്തുമലർന്ന നാൾ (ISBN: 978-81-264-6404-3), മുറിനാവ് (ISBN: 978-93-5390-514-9), മണൽപ്പാവ (ISBN: 978-93-6254-127-7) എന്നീ നോവലുകൾ രചിച്ചിട്ടുണ്ട്. 

നിലം പൂത്തുമലർന്ന നാൾ (நிலம் பூத்து மலர்ந்த நாள் ISBN 978-93-84598-23-5),  മുറിനാവ് (முறிநாவு ISBN 978-93-93725-42-4) എന്നീ നോവലുകൾ കെ. വി. ജയശ്രീ തമിഴിലേക്ക് മൊഴി മാറ്റിയിട്ടുണ്ട്. 

നിലം പൂത്തുമലർന്ന നാളിന്റെ തമിഴ് വിവർത്തനം 2020ലെ കേന്ദ്ര സാഹിത്യ അക്കാദമി അവാർഡിന് അർഹമായി. 

നിലം പൂത്തുമലർന്ന നാൾ ഡോ. ജെ. ദേവിക The Day the Earth Bloomed എന്ന പേരിൽ ഇംഗ്ലീഷിലേക്കു വിവർത്തനം ചെയ്തിട്ടുണ്ട്.

അദ്ദേഹത്തിന്റെ ആദ്യത്തെ കവിതാസമാഹാരം ആയ “ഉത്തമപുരുഷൻ കഥപറയുമ്പോൾ” (ചെങ്ങന്നൂർ റെയിൻബോ ബുൿസ്, ഐ.എസ്.ബി.എൻ: 81-881-4676-5)എന്ന കൃതിയിൽ 30 കവിതകളാണുള്ളത്. ഇ.പി. രാജഗോപാലനും എ.സി. ശ്രീഹരിയും ഈ കവിതകളെ കുറിച്ച്  നടത്തിയ പഠനത്തിൽ അദ്ദേഹം ഉപയോഗിക്കുന്ന കവിതയിലൂടെ കഥപറയുന്ന ശൈലി ആധുനിക മലയാള കവിതയിൽ വിരളം ആണെന്നു പറയുന്നു.
(ഇ.പി. രാജഗോപാലൻ, എ.സി. ശ്രീഹരി. 'വിവർത്തനത്തിൽ നഷ്ടപ്പെടുന്നത്: കവിതയുടെ സാംസ്കാരികസംവാദം'. ഉത്തമപുരുഷൻ കഥപറയുമ്പോൾ. പേജ്.82, 83). 2005-ൽ  ഈ കൃതിക്ക്  എസ്.ബി.റ്റി. കവിതാ പുരസ്കാരം  ലഭിച്ചു. മനോജ് കുറൂരിന്റെ കവിതകൾ കേരളത്തിലെ സർവ്വകലാശാലകളിൽ പാഠപുസ്തകമായിട്ടുണ്ട്http://www.universityofcalicut.info/syl/Malayalam_Sylla_16.pdf  പേജ് 59

ജീവിതരേഖ
1971 മേയ് 31-ന് കോട്ടയത്ത് കുറൂർ മനയിൽ ജനിച്ചു. അച്ഛൻ പ്രസിദ്ധ ചെണ്ടമേള വിദ്വാൻ കുറൂർ ചെറിയ വാസുദേവൻ നമ്പൂതിരി. അമ്മ ശ്രീദേവി. അച്ഛനിൽ നിന്ന് തായമ്പകയും കഥകളിമേളവും അഭ്യസിച്ചു. കോട്ടയം ബസേലിയസ് കോളേജ്, ചങ്ങനാശേരി എസ് ബി കോളേജ്, എന്നിവിടങ്ങളിൽ വിദ്യാഭ്യാസം. താളസംബന്ധമായ വിഷയത്തിൽ മഹാത്മാഗാന്ധി സർവ്വകലാശാലയിലെ സ്കൂൾ ഓഫ് ലെറ്റേഴ്സിൽ ഗവേഷണം നടത്തി. 1997-ൽ പന്തളം എൻ.എസ്. എസ് കോളേജിൽ‍ മലയാളം അദ്ധ്യാപകനായി ചേർന്നു. ധനുവച്ചപുരം, ചേർത്തല എന്നീ എൻ.എസ്. എസ് കോളേജുകളിൽ‍ ജോലി നോക്കിയതിനു ശേഷം ഇപ്പോൾ‍ ചങ്ങനാശ്ശേരി എൻ. എസ്.എസ്. ഹിന്ദു കോളേജിൽ‍ മലയാള വിഭാഗത്തിൽ അസ്സോസ്സിയെറ്റ് പ്രൊഫസറായി ജോലി ചെയ്യുന്നു.

പടിഞ്ഞാറൻ ക്ലാസിക്കൽ സംഗീതം, ക്ലാസിക്കൽ കലകൾ‍, ജനപ്രിയ സംഗീതം നാടോടികലകൾ, സിനിമ, സാഹിത്യം, സൈബർ സംസ്കാരം എന്നീ വിഷയങ്ങളിലായി അൻപതോളം ലേഖനങ്ങൾ പ്രസിദ്ധീകരിച്ചിട്ടുണ്ട്. വാനപ്രസ്ഥം എന്ന ചലച്ചിത്രത്തിൽ നായികക്ക് വേണ്ടി എഴുതിയ മൂന്ന് രംഗങ്ങൾ ഉള്ള ആട്ടക്കഥയും അതിലെ മൂന്ന് പദങ്ങളും രചിച്ചത് മനോജാണ്. 

കോമ എന്ന അദ്ദേഹത്തിന്റെ കഥാകാവ്യം ഭാഷാപോഷിണി മാസികയിൽ പ്രസിദ്ധീകരിച്ചു (ഒക്ടോബർ 2005). ഈ കൃതി 2006-ൽ പുസ്തകമായി പ്രസിദ്ധീകരിച്ചിട്ടുണ്ട് (കോട്ടയം: ഡി. സി. ബുക്സ്). തൃത്താളക്കേശവൻ എന്ന കവിതയ്ക്ക് യുവകവികൾക്കുള്ള 1997-ലെ കുഞ്ചുപിള്ള സ്മാരക പുരസ്കാരം ലഭിച്ചിട്ടുണ്ട്.

ഭാര്യ: സന്ധ്യാദേവി. എൽ. ശ്രീദേവി, വിശാഖ് എന്നീ രണ്ട് മക്കളുണ്ട്.

 പ്രധാന കൃതികൾ 
നിലം പൂത്തു മലർന്ന നാൾ (നോവൽ)  
മുറിനാവ്  (നോവൽ)   
മണൽപ്പാവ (നോവൽ)   
നതോന്നത നദിവഴി 44: നദികളെക്കുറിച്ചുള്ള കവിതകൾ (പ്രസാധകർ). ചെങ്ങന്നൂർ: റെയിൻ‌ബോ ബുക്സ്.2003. ഐ.എസ്.ബി.എൻ 81-881-4630-7
അഞ്ചടി ജ്ഞാനപ്പാന ഓണപ്പാട്ട് : ഡി.സി.ബുക്ക്സ്. 1996 ഐ.എസ്.ബി.എൻ 81-7130-598-9
കോമ ഡി.സി.ബുക്സ്. 2006.
ഷന്മുഖവിജയം ആട്ടക്കഥ
ഉത്തമപുരുഷൻ കഥപറയുമ്പോൾ (കവിതകൾ)
റഹ്മാനിയ, ഇന്ത്യൻ സംഗീതത്തിന്റെ ആഗോള സഞ്ചാരം (സംഗീതപഠനം)
നിറപ്പകിട്ടുള്ള നൃത്തസംഗീതം (സംഗീതപഠനം)

പുരസ്കാരങ്ങൾ
 തൃത്താള കേശവൻ എന്ന കവിതക്ക് 1997-ലെ കുഞ്ചുപിള്ള സ്മാരക കവിതാ അവാർഡ്.
 ഉത്തമപുരുഷൻ കഥപറയുമ്പോൾ എന്ന കൃതിക്ക് 2005-ലെ എസ്.ബി.ടി. കവിത അവാർഡ്‌.
 കോമാ എന്ന കൃതിക്ക് 2007-ലെ സാഹിത്യ അക്കാദമി കനകശ്രീ അവാർഡ്.‌Kerala Sahitya Akademi Awards announced
മുറി നാവ് എന്ന നോവലിന് 2021 ലെ പത്മരാജൻ പുരസ്കാരം

 പുറത്തുനിന്നുള്ള കണ്ണികൾ 
 http://www.dcbookshop.net/author/manoj-kuroor 
 https://dcbookstore.com/authors/manoj-kuroor
 https://www.facebook.com/watch/?v=592837818062813 മുറിനാവ് | സുനിൽ പി ഇളയിടം വായനാനുഭവം പങ്കുവെക്കുന്നു
 https://www.facebook.com/watch/?v=322168738837301 മുറിനാവ്:ഓരോ വ്യക്തിയും ഓരോ സാംസ്കാരിക ജീവിതമാകുന്ന നോവൽ, ബാലചന്ദ്രൻ ചുള്ളിക്കാട് സംസാരിക്കുന്നു

 അവലംബം 

വർഗ്ഗം:1971-ൽ ജനിച്ചവർ
വർഗ്ഗം:മേയ് 31-ന് ജനിച്ചവർ
വർഗ്ഗം:മലയാളകവികൾ